**EESTI KAUGSEIRE ANDMETE KESKUSE ESTHub infopäev (14. mai 2020) keskkonnas BigBlueButton**

Ürituse eesmärk oli tutvustada ESTHubi võimalusi ja kaugseire andmete kasutajate kogemust nii teadlase, riigiasutuse kui ettevõtja seisukohast, et ühiselt otsa vaadata kitsaskohtadele ning planeerida jätkusuutlikku arengut. Maaameti esindaja Maili Hirlak andis ülevaate ESTHubi praegusest seisust ning tuleviku suundumustest. Ta tõi oma ettekandes välja murekoha, et kuigi ESTHub on käigus olnud juba pea poolteist aastat, siis kasutajaid ja iseäranis just erasektorist pärit kasutajaid on liialt vähe. Kõige rohkem on juurde oodatud just kesktaseme kasutajad, kes lisaks andmete lihtsale vaatamisele saavad neid ka ESTHubi serveris olevas graafilises veebiliideses töödelda. Algkasutajad saavad andmeid otsida, vaadata ning vajadusel alla laadida (mis on 10 korda kiirem kui Copernicuse Open Access Hub-is). Enamus kasutajaid on Eestist (kuigi ka Läti ja Leedu kasutajaid on oluline hulk) ning peamisteks valdkondadeks on põllumajandus ning metsandus. Praegusel hetkel saab ESTHubist toorandmeid Sentinel 1, 2, 3 ja Landsat-8 optiliste piltide kohta. Aga põhjendatud huvi korral saab ka teisi andmeid Euroopa Satelliidikeskusest küsida. Maaameti ettepanekul võiks Eestil olla ESTHubi kasutamise kohta arengukava. Edaspidistest plaanidest on Maaamet mõelnud teha ülevaate toodete kasutatavusest konkreetsel ajahetkel. Samuti on loomisel laiemalt kasutatavatele toodetele WMS teenused. Kai Raudvere PRIAst tõi välja ESTHubi tugevuste seas just allalaadimise ja andmetöötluse kiiruse. Probleeme on ESTHubi ja SATIKA ühildumisega, kuna SATIKAS ehitati enne valmis. Ülioluline on andmete pidev juurdevool. Praegu on meil olemas 1 teenus (kas ja millal on põld niidetud). Aga peagi ootame uusi teenuseid (nt RITA KAUGSEIRE projekti raames põllukultuuride tuvastamise teema). ESTHubi abil saadud info pole mitte kasulik ainult PRIA töötajatele (monitoorimise võimekus on kõvasti kasvanud), vaid ka põllumeestele. Kitsaskohana toob Kai välja pilvemaski, mida oleks vaja kindlasti korrigeerida. Veel oodatakse WMS-i Sentinel 2 jaoks ning loodetakse, et tulevikus hakatakse Sentinel 1 maareziimile lülitama juba 1. aprillil. Huvitatud ollakse ka andmete integreerimisvõimalustest (nt üleujutuste info). Ave Ansper TÜ Tartu observatooriumist toonitas ESTHubi andmete allalaadimise kiiruse ning erinevate paralleelsete töötlusprotsesside kasutuse olulisust teadlastele. Väga oluline on ka see, et **Copernicuse andmed Eesti kohta on ühes andmebaasis, võimalus on kasutada erinevaid atmosfääri korrektsiooniprotsesse, kasutada statistilise analüüsi vahendeid ning luua aegridu. Kiiret allalaadimise kiirust kiitis ka AS Datel esindaja Anti Gruno, kes kasutab oma firmas peamiselt Sentinel 1 andmeid rakenduse SILLE tarvis. AS Datel jälgib infrastruktuuride vastupidavust ja muutusi üle kogu maailma ning soovib, et globaalsed andmed oleksid sama kiirelt kättesaadavad kui andmed Baltiriikide kohta. Ettekandjad lootsid, et tulevikus on ESTHubis rohkem teenuseid, paremini integreeritud süsteemid ning teemad ning peamiselt rohkem kasutajaid.**

Küsimuste ning arutelu kohta on eraldi fail.